కొంపెల్లి వెంకట్ గౌడ్

కొంపెల్లి వెంకట్ గౌడ్ తెలంగాణ రాష్ట్రానికి చెందిన రచయిత, ఉద్యమకారుడు, చరిత్ర పరిశోధకుడు. ఆయన ‘వొడువని ముచ్చట’, ‘నీళ్ల ముచ్చట’ రచనలకుగాను గుర్తింపు పొందాడు.
జననం, విద్యాభాస్యం 
కొంపెల్లి వెంకట్‌ గౌడ్‌ 1973 మార్చి 15న ఉమ్మడి నల్గొండ జిల్లా (ప్రస్తుతం సూర్యాపేట జిల్లా), మునగాల మండలం, కలకోవ గ్రామంలో జన్మించాడు. ఆయన తన ప్రాధమిక విద్యను తన స్వగ్రామంలో పూర్తి చేసి ఆ తరువాత నల్గొండలోని నాగార్జున ప్రభుత్వ కళాశాలలో డిగ్రీ, కాకతీయ విశ్వవిద్యాలయంలో ఎంఏ ఇంగ్లిష్‌ పూర్తి చేశాడు.

రచనలు
కొంపెల్లి వెంకట్‌ గౌడ్‌ విద్యార్థి దశలో ఉన్నపుడు నల్గొండలో జరిగిన నీలగిరి సాహితీ సమావేశాల ప్రభావంతో కవిత్వం రాశారు. ప్రత్యేక తెలంగాణ, బహుజన చైతన్యమే లక్ష్యంగా పలు రచనలు చేశాడు. ఆ క్రమంలోనే సర్దార్‌ సర్వాయి పాపన్న జీవిత చరిత్ర రాశాడు. ఆయన బొమ్మగాని ధర్మభిక్షం గౌడ్, నోముల సత్యనారాయణ, ప్రొ. జయశంకర్, ఆర్. విద్యాసాగర్ రావుల జీవిత చరిత్రలు, ఆత్మ కథలపై నాలుగు పుస్తకాలు తెచ్చారు. ఆయన రచించిన ముఖ్యమైన గ్రంథం సర్వాయి పాపన్న గౌడ్ చరిత్రపై పరిశోధనా రచన. సర్వాయి పాపన్న స్వగ్రామం ఖిలాషాపూర్ పరిసర ప్రాంతాల్లో తిరిగి, ముసలి ముతకతో ఇంటర్వ్యూలు చేసి, పాపన్నకు సంబంధించిన శిథిలావస్థలో ఉన్న కట్టడాలను ఫోటోలు తీసి పుస్తకాన్ని తీసుకొచ్చాడు. అప్పటి నుంచే సర్వాయి పాపన్న గౌడ్ చరిత్ర బాహ్యప్రపంచానికి తెలిసింది.  

కొంపెల్లి వెంకట్‌ గౌడ్‌ నిరంతరం ప్రజల కోసం పరిశోధనలు చేస్తూ, మలిదశ తెలంగాణ ఉద్యమంలో చురుగ్గా తమ స్థాయిని మించి పని చేసి, తామే ఊహించి ఫలానా పనులు చేయాలనుకుని వాటిని సాకారం చేసిన వారు. ఆయన  తెలంగాణ వాదం, తెలంగాణ ఆత్మగౌరవం కోసం నిరంతరం తపించిన నిఖార్సయిన ఉద్యమకారుడు . ఆయన కొన్ని విషయాల్లో పలు విమర్శలకు గురయినప్పటికీ తనదైన పంథాను మార్చుకోకుండా చివరి వరకు అదే ఒరవడితో ముందుకు సాగాడు.  
కొంపెల్లి వెంకట్ గౌడ్ రాసిన పుస్తకాలు 
. గౌడ్‌ల మీద రాజకీయ సాంస్కతిక దాడి
. జనం లేని ‘విజ్ఞాన’ వేదికకు దళిత బహుజనుల నూటొక్క ప్రశ్నలు
. సర్దార్ సర్వాయి పాపన్న గౌడ్ చరిత్ర
. బొమ్మగాని ధర్మభిక్షంతో మాట ముచ్చట
. నోముల సత్యనారాయణ జీవితానుభవాలు "నోముల సర్‌ అన్‌టోల్డ్‌ లెసన్స్‌"
. తెలంగాణ గౌడ్ ఇంటిపేర్లు
. తెలంగాణ సిద్ధాంతకర్త ఆచార్య జయశంకర్‌తో సంభాషణ "వొడువని ముచ్చట" 
. నీటిపారుదల రంగ నిపుణుడు ఆర్‌.విద్యాసాగర్‌ రావు ఇంటర్వ్యూ "నీళ్ల ముచ్చట"

మరణం
కొంపెల్లి వెంకట్ గౌడ్ 2025 సెప్టెంబరు 25న గుండెపోటుతో మరణించాడు. ఆయనకు ఒక సోదరుడు, ఇద్దరు సోదరీమణులు ఉన్నారు. వెంకట్ గౌడ్ కోరిక మేరకు ఆయన శరీరాన్ని వైద్య పరిశోధన కోసం గాంధీ మెడికల్ కాలేజీకి, కళ్ళను ఎల్వీ ప్రసాద్ కంటి ఆసుపత్రికి దానం చేశారు.

మూలాలు

బయటి లింకులు



వర్గం:1973 జననాలు
వర్గం:2025 మరణాలు
వర్గం:నల్గొండ జిల్లా రచయితలు
వర్గం:తెలుగు రచయితలు